**NOLIKUMS**

Liepājā

|  |  |  |
| --- | --- | --- |
|  2024. gada 21. martā |  Nr.7 (prot. Nr.3, 28.§) |   |
| Liepājas Centrālās zinātniskās  bibliotēkas nolikums  |
|  | Izdots saskaņā Bibliotēku likuma 4. panta pirmo daļu |

1. **Vispārīgie jautājumi**

1. Liepājas Centrālā zinātniskā bibliotēka (turpmāk – bibliotēka) ir Liepājas valstspilsētas pašvaldības domes (turpmāk – dome) dibināta un pārraudzībā esoša pastarpinātās pārvaldes iestāde, kuras darbības mērķis ir nodrošināt kultūras vērtību un kultūras mantojuma saglabāšanu.

2. Bibliotēka īsteno Liepājas valstspilsētas pašvaldības (turpmāk – pašvaldība) kompetenci kultūras darba organizācijā, t.i., iespieddarbu, elektronisko izdevumu, rokrakstu un citu dokumentu uzkrāšana, sistematizēšana, kataloģizēšana, bibliografēšana un saglabāšana un bibliotēkas pakalpojumu nodrošināšana saskaņā ar normatīvajiem aktiem.

3. Bibliotēka ir Liepājas Kultūras pārvaldes vadītāja tiešā pakļautībā.

4. Bibliotēka patstāvīgi un sadarbībā ar pašvaldības iestādēm, aģentūrām, valsts un citu pašvaldību institūcijām, juridiskām un fiziskām personām īsteno noteikto kompetenci kultūras jomā.

5. Bibliotēkai ir savs zīmogs ar pilnu iestādes nosaukumu un noteikta parauga veidlapas.

6. Bibliotēkas adrese ir Zivju iela 7, Liepāja, LV-3401.

1. **Bibliotēkas funkcijas, uzdevumi un tiesības**

7. Bibliotēkai ir šādas funkcijas:

7.1. reģiona galvenās bibliotēkas funkcijas veikšana Dienvidkurzemes novadā saskaņā ar Bibliotēku likuma 12. pantā noteikto un atbilstoši noslēgtajam līgumam starp Liepājas Kultūras pārvaldi un Dienvidkurzemes novada Kultūras pārvaldi;

7.2. bibliotēkas krājumā esošās informācijas publiskas pieejamības un izmantošanas nodrošināšana;

7.3. vietējas nozīmes kultūras mantojuma saglabāšana, rūpējoties par bibliotēkas krājumā esošo reto grāmatu, rokrakstu, seniespiedumu konservāciju un cita veida saglabāšanu, kā arī restaurāciju, ievērojot Bibliotēku likuma 19. panta noteikumus;

7.4. bērnu un jauniešu lasītprasmes attīstības veicināšana;

7.5. atbalsta sniegšana jauno informācijas un komunikāciju tehnoloģiju apguvē un e-pakalpojumu izmantošanā iedzīvotājiem;

7.6. bibliotēkas pakalpojumu nodrošināšana;

7.7. pašvaldības ilgtspējīgas attīstības stratēģijā paredzēto uzdevumu pildīšana savas kompetences ietvaros, pamatojoties uz bibliotēkas attīstības stratēģiju;

7.8. veikt citas normatīvajos aktos noteiktās funkcijas.

8. Lai nodrošinātu funkciju izpildi, bibliotēka veic šādus uzdevumus:

8.1. veido bibliotēku par izglītības, informācijas, kultūras un sabiedriskās saskarsmes centru;

8.2. nodrošina operatīvu, kvalitatīvu un vietējās sabiedrības vajadzībām atbilstošu informācijas, kultūras un izglītošanās pakalpojumu pieejamību;

8.3. izstrādā bibliotēkas krājuma komplektēšanas un attīstības koncepciju un nodrošina tās izpildi;

8.4. veic bibliotēkai nepieciešamo iespieddarbu un citu dokumentu komplektēšanu, jaunieguvumu bibliotekāro apstrādi, iespieddarbu un citu materiālo vērtību uzskaiti, saglabāšanu un norakstīšanu atbilstoši normatīvo aktu prasībām;

8.5. sniedz kvalitatīvus pakalpojumus bibliotēku lietotājiem un ar filiālbibliotēku tīkla palīdzību nodrošina bibliotēkas pakalpojumu pieejamību visā Liepājas valstspilsētas administratīvajā teritorijā;

8.6. veic bibliotēkas darba procesus atbilstoši bibliotēku nozares nacionālo standartu un bibliotēku darba tehnoloģijas pamatprasībām;

8.7. iekļaujas Valsts vienotā bibliotēku informācijas sistēmā, veidojot Liepājas un Dienvidkurzemes novada reģionālo kopkatalogu un novadpētniecības datubāzi;

8.8. veic bibliogrāfisko uzziņu, informācijas un novadpētniecības darbu;

8.9. organizē bibliotēku, literatūras, lasīšanas popularizēšanas, informācijpratību un medijpratību veicinošus pasākumus;

8.10. koordinē un metodiski vada bibliotēkas filiālbibliotēku, Dienvidkurzemes novada vietējas nozīmes bibliotēku un izsniegšanas punktu darbu;

8.11. nodrošina bibliotēkas krājumu, datu un informācijas sistēmu, kā arī citu novada bibliotēku krājumu pieejamību ikvienam lietotājam, izmantojot starpbibliotēku abonementa (SBA) pakalpojumus, nodrošina citu Latvijas un ārvalstu bibliotēku krājumu pieejamību;

8.12. ievieš lietotāju apkalpošanas darbā jaunas, mūsdienīgas darba formas, rūpējas par informācijas un komunikāciju tehnoloģiju ieviešanu un attīstību;

8.13. veic Bibliotēku likuma 15. pantā un citos normatīvajos aktos noteiktos uzdevumus.

9. Bibliotēkas papildus Bibliotēku likuma 16. pantā noteiktajam ir tiesības:

9.1. izstrādāt starptautisku projektu pieteikumus, piesaistīt finanšu līdzekļus no Eiropas Savienības un citiem struktūrfondiem, nodrošinot starptautisku projektu realizāciju;

9.2. sadarboties ar citām kultūras, kultūrizglītojošām un sociālām institūcijām, nevalstiskām organizācijām, juridiskām un fiziskām personām, slēgt sadarbības līgumus;

9.3. izveidot komisijas, padomes un darba grupas ar bibliotēkas darbu saistītu jautājumu risināšanā;

9.4. saskaņā ar šo nolikumu un noslēgtajiem līgumiem pārvaldīt bibliotēkas valdījumā nodotos pašvaldības materiālos un finanšu resursus, rīkoties ar tiem apstiprinātā budžeta ietvaros, organizēt to racionālu apsaimniekošanu saskaņā ar normatīvajiem aktiem un atbilstoši savai kompetencei.

1. **Bibliotēkas struktūra un darba organizācija**

10. Bibliotēkas akreditācija notiek atbilstoši Bibliotēku likumam un Ministru kabineta noteikumiem par bibliotēku akreditāciju.

11. Lēmumu par bibliotēkas izveidošanu, reorganizāciju un likvidāciju pieņem dome, ņemot vērā Latvijas Bibliotēku padomes atzinumu.

12. Bibliotēka iesniedz gada pārskatus un atskaites par bibliotēkas darbu Liepājas Kultūras pārvaldei, Latvijas Nacionālās bibliotēkas Bibliotēku attīstības centram un citām valsts un pašvaldības institūcijām normatīvajos aktos noteiktajā kārtībā.

13. Bibliotēkas darbu, nodrošinot tās darba nepārtrauktību, lietderību un tiesiskumu, organizē Bibliotēkas direktors, kuru ieceļ amatā un atbrīvo no amata dome.

14. Bibliotēkas direktors:

14.1. organizē bibliotēkas funkciju un uzdevumu izpildi un atbild par to, vada bibliotēkas administratīvo darbu, nodrošinot tā nepārtrauktību, lietderību un tiesiskumu;

14.2. pārvalda bibliotēkas finanšu, personāla un citus resursus;

14.3. nosaka bibliotēkas darbinieku pienākumus;

14.4. pieņem darbā un atbrīvo no darba bibliotēkas darbiniekus;

14.5. nodrošina bibliotēkas gadskārtējā darbības plāna un budžeta pieprasījuma izstrādi;

14.6. ir atbildīgs par pārvaldes iekšējās kontroles sistēmas izveidi un uzlabošanu, nodrošinot pastāvīgu, ekonomisku, efektīvu un lietderīgu bibliotēkas darbību, atbilstoši Valsts pārvaldes iekārtas likumā noteiktajiem valsts pārvaldes principiem un normatīvo aktu prasībām;

14.7. ir tiesīgs deleģēt atsevišķu lēmumu pieņemšanu citai bibliotēkas amatpersonai atbilstoši tās kompetencei;

14.8. bez īpaša pilnvarojuma pārstāv bibliotēku citās valsts pārvaldes iestādēs, tiesībsargājošās iestādēs, attiecībās ar fiziskām un juridiskām personām, kā arī tiesā.

15. Direktors nosaka bibliotēkas struktūru, funkciju un uzdevumu sadalījumu bibliotēkā.

16. Direktoram ir vietnieks attīstības jautājumos, kura kompetenci nosaka direktors.

17. Bibliotēkas struktūrā ietilpst šādas filiālbibliotēkas Liepājas valstspilsētas teritorijā:

17.1. “Valtera bibliotēka” Krūmu ielā 29;

17.2. “Zaļās birzs bibliotēka” Talsu ielā 39;

17.3. “Libris” Mirdzas Ķempes ielā 11;

17.4. “Varavīksne” Brīvības ielā 39;

17.5. “Vecliepājas rūķis” bērnu bibliotēka Malkas ielā 4;

17.6. “Dienvidrietumu bibliotēka” Ganību ielā 197/205.

**IV. Bibliotēkas darbības tiesiskuma nodrošinājuma mehānisms**

18. Bibliotēkas darbības tiesiskumu nodrošina direktors.

19. Bibliotēkas amatpersonas vai darbinieka faktisko rīcību vai izdoto sākotnējo administratīvo aktu var apstrīdēt bibliotēkas direktoram, ja ārējā normatīvajā aktā nav noteikts citādi.

20. Bibliotēkas direktora faktisko rīcību un izdoto sākotnējo administratīvo aktu var apstrīdēt Liepājas Kultūras pārvaldes vadītājam, ja ārējā normatīvajā aktā nav noteikts citādi. Liepājas Kultūras pārvaldes vadītāja lēmumu var pārsūdzēt tiesā.

21. Bibliotēka reizi gadā sniedz pašvaldībai pārskatu par bibliotēkas funkciju izpildi un piešķirto pašvaldības budžeta līdzekļu izlietojumu. Pašvaldībai ir tiesības jebkurā laikā pieprasīt pārskatu par bibliotēkas darbību.

**V. Bibliotēkas manta un finansēšanas kārtība**

22. Pašvaldība nodrošina bibliotēkas uzturēšanas un saimnieciskos izdevumus.

23. Visu finanšu līdzekļu apriti organizē centralizēti Liepājas Kultūras pārvaldes Centralizētā grāmatvedība.

24. Bibliotēka rīkojas ar pašvaldības īpašumu un finanšu līdzekļiem apstiprinātā budžeta ietvaros saskaņā ar domes apstiprinātajiem lēmumiem.

25. Bibliotēkas manta ir pašvaldības manta, kas nodota bibliotēkas valdījumā.

26. Bibliotēkas finansējumu veido:

26.1. pašvaldības budžeta līdzekļi;

26.2. valsts budžeta mērķdotācijas atsevišķu bibliotēkas funkciju nodrošināšanai;

26.3. finanšu līdzekļi, kurus noteiktu uzdevumu veikšanai saskaņā ar savstarpēju vienošanos piešķir pašvaldības, kas pieņēmušas saskaņotu lēmumu par attiecīgās bibliotēkas izvirzīšanu reģiona galvenās bibliotēkas statusam;

26.4. ieņēmumi no maksas pakalpojumiem – dokumentu kopēšana un izdruka; dokumentu oriģinālu skenēšana ar informācijas saglabāšanu elektroniskā formā; dokumentu digitalizācija pēc pasūtījuma no bibliotēkas krājuma; tematisko pieprasījumu izpilde; lietotāju kartes atjaunošana nozaudēšanas gadījumā; telpu nomas maksa;

26.5. Eiropas Savienības fondu, citu valsts un ārvalstu finanšu avota līdzekļi;

26.6. juridisko un fizisko personu ziedojumi un dāvinājumi, kas tiek saņemti, izlietoti un uzskaitīti atbilstoši pašvaldības noteiktajai kārtībai.

**VI. Noslēguma jautājumi**

27. Ar šī nolikuma spēkā stāšanās brīdi spēku zaudē Liepājas pilsētas domes 2008. gada 13. februāra nolikums Nr.8 “LIEPĀJAS PILSĒTAS PAŠVALDĪBAS IESTĀDES “LIEPĀJAS PILSĒTAS CENTRĀLĀ ZINĀTNISKĀ BIBLIOTĒKA” NOLIKUMS”.

|  |  |
| --- | --- |
| Priekšsēdētājs | Gunārs Ansiņš |